Nordsø Action Day er efterhånden blevet en fast tradition på havnen i Hirtshals. Siden starten i 2002 har dragrace med biler og motorcykler været fast inventar, men i år er der masser af helt nye tiltag. Lørdag formiddag lægger 27 både fra Norge til ved kajen i Hirtshals. I anledning af norske Tvedestrand Racing Klubbs 80 års jubilæum, genopstår Skagerrak Across, et race som klubben afviklede hvert år fra 1967 til 1972 - verdens eneste offshoreløb der krydser et hav. Bådene er mellem 27 og 50 fod store, og den hurtigste forventes at krydse Skagerrak på kun 37 minutter. Det bliver også muligt at opleve drifting i weekenden. I drifting går disciplinen simpelthen ud på at køre sidelæns, så vidt muligt hele tiden. Og for de mere nostalgiske vil der være et Classic Car Race.

Referat:
Der er masser af nye påfund til dem med benzin i blodet, i Hirtshals den kommende weekend.